સંરક્ષણ મંત્રાલયમાં પર્રિકર, સેનાના વડા દલબીરસિંહ અને ઉચ્ચ અફસરોની હાજરીમાં બેઠક મળી અને તેમાં સમગ્ર ઓપરેશનની ચર્ચા કરવામાં આવી. તે જ દિવસોમાં નોર્ધન કમાન્ડે અનંતનાગના હિઝબુલ મુજાહિદ્દીનના સ્રોતોમાંથી માહિતી મળી હતી કે પાકિસ્તાની કેમ્પ ક્યાં છે, તેમાં કેટલા ત્રાસવાદીઓ છે. પીઓકેમાંથી ક્યાંથી ઘૂસીને માર કરી શકાય તેની પણ પાકી માહિતી મેળવી લેવાઈ હતી. ઉરીના હુમલા પછી ત્રાસવાદીઓ છાવણી છોડીને બીજે જતાં રહ્યાં નથી તેની પણ ખાતરી કરી લેવાઈ હતી. તેથી હવે આખરી મંજૂરી મળે એટલે હુમલો કરવા સેના તૈયાર હતી. હુમલો પણ એવો કરવાનો હતો કે ત્રાસવાદીનો અડ્ડો સાફ થઈ જાય અને એકેય બચે નહીં. 18 સપ્ટેમ્બરના હુમલાખોરોને અને તેને મદદ કરનાર પાકિસ્તાનને મેસેજ આપવાનો હતો.